KTB เผย Q1/58 กำไรสุทธิอยู่ที่ 7.86 พันลบ.NPL พุ่งขึ้น 18.38%
KTB เผย Q1/58 กำไรสุทธิอยู่ที่ 7.86 พันลบ.NPL พุ่งขึ้น 18.38%
22 เม.ย. 2558

ธนาคารกรุงไทย จำกัด (มหาชน) หรือ KTB ประกาศผลประกอบในไตรมาส 1/58 เปรียบเทียบกับไตรมาส 1/57 โดยธนาคารและบริษัทย่อยมีกำไรจากการดำเนินงานก่อนกันสำรอง การด้อยค่าและภาษีเงินได้จำนวน 13,856 ล้านบาท เพิ่มขึ้น 483  ล้านบาท หรือเพิ่มขึ้นร้อยละ 3.61 มีกำไรสุทธิ 8,154 ล้านบาท ลดลง 323 ล้านบาท หรือลดลงร้อยละ 3.81 โดยมีกำไรในส่วนที่เป็นของธนาคาร 7,864 ล้านบาท ลดลง 434 ล้านบาท หรือลดลงร้อยละ 5.23 จากไตรมาส 1/57
โดยธนาคารและบริษัทย่อยมีรายได้ดอกเบี้ยสุทธิเท่ากับ 19,338 ล้านบาท เพิ่มขึ้น 172 ล้านบาทหรือเพิ่มขึ้นร้อยละ 0.90  มีรายได้ที่ไม่ใช่ดอกเบี้ยสุทธิเท่ากับ 7,684 ล้านบาท เพิ่มขึ้น 931 ล้านบาท หรือเพิ่มขึ้นร้อยละ 13.79  
ณ วันที่ 31 มีนาคม 58 ธนาคารและบริษัทย่อยมีเงินให้สินเชื่อจำนวน 1,953,988 ล้านบาท เพิ่มขึ้นจากสิ้นปี 2557 จำนวน 992 ล้านบาท หรือเพิ่มขึ้นร้อยละ 0.05 โดยเพิ่มขึ้นจากลูกค้าภาคเอกชนและรายย่อย และมียอดเงินฝาก 2,196,566 ล้านบาท เพิ่มขึ้น 45,298 ล้านบาท หรือเพิ่มขึ้นร้อยละ 2.11  ซึ่งเพิ่มขึ้นจากเงินฝากประเภทออมทรัพย์
ขณะที่มีสินเชื่อด้อยคุณภาพ (NPLs) จำนวน 68,057 ล้านบาท เพิ่มขึ้น 10,568 ล้านบาท หรือเพิ่มขึ้นร้อยละ 18.38 ส่วนใหญ่มาจากลูกค้า SME ขนาดเล็ก และลูกค้ารายย่อย ซึ่งค่อนข้างอ่อนไหวต่อปัจจัยทางเศรษฐกิจ อย่างไรก็ตาม ธนาคารมีนโยบายในการดูแลลูกค้าอย่างใกล้ชิด และรักษาอัตราส่วนค่าเผื่อหนี้สงสัยจะสูญต่อสินเชื่อด้อยคุณภาพในระดับที่เหมาะสม โดย NPLs Ratio (net) เท่ากับร้อยละ 1.52
ทั้งนี้ ธนาคารและบริษัทย่อยได้กันสำรองจำนวน 3,724 ล้านบาท เพื่อให้เหมาะสมกับฐานสินเชื่อ และสร้างความแข็งแกร่งของระดับเงินสำรอง ตามเกณฑ์ความระมัดระวังและรองรับความผันผวนทางเศรษฐกิจที่อาจจะเกิดขึ้นในอนาคต ทั้งนี้ ธนาคารมีเงินกองทุนรวมจำนวน 273,044 ล้านบาท หรือคิดเป็นร้อยละ 14.15 ของสินทรัพย์ถ่วงน้ำหนักตามความเสี่ยง ซึ่งคำนวณตามหลักเกณฑ์ Basel III ของธนาคารแห่งประเทศไทย